Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ τροποποιητικός του κανονισμού (ΕΚ) αριθ. 411/98, όσον αφορά τον αερισμό οδικών οχημάτων που μεταφέρουν ζώα σε διαδρομές μακράς διαρκείας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι κοινοτικοί κανόνες σχετικά με την προστασία των ζώων κατά τη μεταφορά περιέχονται στην οδηγία αριθ. 91/628/ΕΟΚ του Συμβουλίου, όπως αυτή τροποποιήθηκε τελευταία με την οδηγία αριθ. 95/29/ΕΚ.

Το κεφάλαιο VII του παραρτήματος της οδηγίας αριθ. 91/628/ΕΟΚ προβλέπει ότι οι χρόνοι διαδρομής για κατοικίδια μόνοπλα και για κατοικίδια βοοειδή, αιγοπρόβατα και χοιροειδή δεν υπερβαίνει τις οκτώ ώρες. Όμως ο μέγιστος χρόνος διαδρομής είναι δυνατό να παραταθεί σε περιπτώσεις που το μεταφορικό όχημα πληροί επιπλέον απαιτήσεις.

Ο κανονισμός (ΕΚ) αριθ. 411/98 του Συμβουλίου εκδόθηκε με βάση τις διατάξεις του άρθρου 5Α παράγραφος 1 και του άρθρου 13 παράγραφος 1 της οδηγίας αριθ. 91/628/ ΕΟΚ προκειμένου να τεθούν συμπληρωματικοί κανόνες προστασίας των ζώων οι οποίοι ισχύουν για τα οδικά οχήματα που χρησιμοποιούνται για τη μεταφορά ζώων σε ταξίδια με διάρκεια άνω των οκτώ ωρών.

Το άρθρο 2 του κανονισμού (ΕΚ) αριθ. 411/98 του Συμβουλίου προβλέπει ότι η Επιτροπή πρέπει να υποβάλει στο Συμβούλιο έκθεση που θα έχει εκπονηθεί με βάση τη γνώμη της Επιστημονικής κτηνιατρικής επιτροπής, με θέμα την υλοποίηση του εν λόγω κανονισμού και ειδικότερα την εφαρμογή των διάφορων συστημάτων αερισμού.

Η έκθεση της Επιτροπής [1] σχετικά με την εμπειρία που έχει αποκτηθεί από τα κράτη μέλη σχετικά με την υλοποίηση της οδηγίας αριθ. 91/628/ΕΟΚ του Συμβουλίου επιβεβαιώνει την αναγκαιότητα να αντιμετωπιστεί το θέμα αυτό όσον αφορά την μεταφορά ζώων.

[1] Έγγραφο COM (2000) 809 τελικό.

Ο αερισμός αποτελεί μια από τις κρισιμότερες τεχνικές παραμέτρους για τη διασφάλιση της καλής διαβίωσης ζώων μεταφερομένων σε μακρές αποστάσεις. Τα ζώα είναι δυνατόν να μεταφέρονται σε περιφέρειες με ουσιώδεις κλιματικές διαφορές σε σχέση με τον τόπο αναχώρησής τους ή μέσω τέτοιων περιφερειών. Αναφέρονται συχνά θάνατοι ζώων κατά τη μεταφορά λόγω υπερβολικά υψηλών θερμοκρασιών, ιδιαίτερα κατά την αναμονή της φόρτωσης σε πορθμεία. Οι εν λόγω αναφορές είναι εξαιρετικά επιζήμιες για την εικόνα της μεταφοράς των ζώων και ειδικότερα της αποδοχής από το κοινό μεταφοράς ζώων σε μεγάλες αποστάσεις.

Στις 8 Δεκεμβρίου 1999, η Επιστημονική επιτροπή για την υγεία και την καλή διαβίωση των ζώων εξέδωσε έκθεση όσον αφορά τα πρότυπα για το μικροκλίμα στο εσωτερικό οδικών οχημάτων μεταφοράς ζώων. Περιέχονται διάφορες συστάσεις. Ειδικότερα η έκθεση προτείνει να διαθέτουν όλα τα οχήματα σύστημα επιτήρησης της θερμοκρασίας και υγρασίας, σύστημα προειδοποίησης και μέσα καταγραφής των σχετικών δεδομένων. Επίσης προτείνονται διακυμάνσεις μεταξύ ελαχίστων και μεγίστων θερμοκρασιών.

Η έκθεση της Επιστημονικής επιτροπής για την υγεία και την καλή διαβίωση των ζώων δεν προβαίνει σε συστάσεις όσον αφορά τα μόνοπλα, αν και οι συνθήκες μεταφοράς των ειδών αυτών δίδουν αφορμή για πλήθος ανησυχιών, οπότε είναι αναγκαία η άμεση ανάληψη δράσης αμέσως μόλις καταστούν διαθέσιμα επαρκή επιστημονικά δεδομένα.

Η προτεινόμενη τροποποίηση, η οποία συνιστά εκτελεστικό κανόνα των διατάξεων της βασικής οδηγίας αριθ. 91/628/ΕΟΚ, αποτελεί τον απλούστερο τρόπο προκειμένου να επιτευχθεί ο επιθυμητός στόχος.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ τροποποιητικός του κανονισμού (ΕΚ) αριθ. 411/98, όσον αφορά τον αερισμό οδικών οχημάτων που μεταφέρουν ζώα σε διαδρομές μακράς διαρκείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία αριθ. 91/628/ ΕΟΚ του Συμβουλίου, της 19ης Νοεμβρίου 1991, για την προστασία των ζώων κατά τη μεταφορά και για την τροποποίηση των οδηγιών 90/425/ ΕΟΚ και 91/496/ ΕΟΚ [2], όπως αυτή τροποποιήθηκε τελευταία με την οδηγία αριθ. 95/29/ΕΚ [3],

[2] ΕΕ L 340 της 11.12.1991, σ. 17.

[3] ΕΕ L 148 της 30.6.1995, σ. 52.

τον κανονισμό (ΕΚ) αριθ. 411/98 του Συμβουλίου, της 16ης Φεβρουαρίου 1998, σχετικά με συμπληρωματικούς κανόνες προστασίας των ζώων οι οποίοι ισχύουν για τα οδικά οχήματα που χρησιμοποιούνται για τη μεταφορά ζώων σε ταξίδια με διάρκεια άνω των οκτώ ωρών [4], και ιδίως το άρθρο 2 του εν λόγω κανονισμού,

[4] ΕΕ L 52 της 21.2.1998, σ. 8.

την πρόταση της Επιτροπής,

Εκτιμώντας τα εξής:

(1) Ο κανονισμός (ΕΚ) αριθ. 411/98 θεσπίζει συμπληρωματικά πρότυπα προστασίας ζώων τα οποία ισχύουν για τα οδικά οχήματα που χρησιμοποιούνται στη μεταφορά ζώων σε διαδρομές που υπερβαίνουν τις οκτώ ώρες, με αναφορά στο κεφάλαιο VII(3) του παραρτήματος της οδηγίας αριθ. 91/628/ΕΟΚ.

(2) Ο κανονισμός (ΕΚ) αριθ. 411/98 απαιτεί την υποβολή προς το Συμβούλιο εκ μέρους της Επιτροπής έκθεσης εκπονούμενης με βάση τη γνώμη της Επιστημονικής κτηνιατρικής επιτροπής, με αντικείμενο την εφαρμογή του εν λόγω κανονισμού και ειδικότερα την εφαρμογή των διάφορων συστημάτων αερισμού.

(3) Στις 8 Δεκεμβρίου 1999, η Επιστημονική επιτροπή για την υγεία και την καλή διαβίωση των ζώων εξέδωσε γνώμη όσον αφορά τα πρότυπα για το μικροκλίμα στο εσωτερικό οδικών οχημάτων μεταφοράς ζώων. Στη γνώμη αυτή συνιστάται ειδικότερα να είναι όλα τα οχήματα εφοδιασμένα με σύστημα επιτήρησης θερμοκρασίας και υγρασίας καθώς και με σύστημα προειδοποίησης και μέσα καταγραφής των δεδομένων αυτών. Το σύστημα αερισμού πρέπει να είναι ικανό να διατηρεί τη θερμοκρασία και την υγρασία στο εσωτερικό του οχήματος εντός συγκεκριμένης περιοχής θερμοκρασιών. Επίσης το σύστημα αερισμού πρέπει να είναι ικανό να λειτουργεί ανεξάρτητα από τον κινητήρα του οχήματος.

(4) Κατά τις διατάξεις της οδηγίας αριθ. 91/628/ΕΟΚ, στις 6 Δεκεμβρίου 2000 η Επιτροπή εξέδωσε έκθεση [5] σχετικά με την εμπειρία που έχει αποκτηθεί από τα κράτη μέλη αφότου εφαρμόζεται η οδηγίας αριθ. 95/29/ΕΚ. Η εν λόγω έκθεση σημειώνει ότι, ειδικά κατά τις μακρές διαδρομές, τα ζώα θα ήταν δυνατόν να εκτεθούν σε ακραίες κλιματικές συνθήκες με δυσμενείς επιπτώσεις στην καλή διαβίωσή τους. Κατά συνέπεια πρέπει να αναληφθεί δράση για τον περιορισμό του προβλήματος αυτού.

[5] Έγγραφο COM (2000) 809.

(5) Για τη μεταφορά κατοικίδιων μονόπλων υφίστανται ανάλογα προβλήματα τα οποία πρέπει να αντιμετωπιστούν με ανάλογα μέσα.

(6) Πρέπει να τηρηθεί ισορροπία μεταξύ αφενός των διαφόρων παραγόντων που επιβάλλεται να ληφθούν υπόψη όσον αφορά την καλή διαβίωση, την υγεία, τις οικονομικές και κοινωνικές παραμέτρους και αφετέρου των περιβαλλοντικών επιπτώσεων. Ειδικότερα, ενδείκνυται να προβλεφθεί μεταβατική περίοδος όσον αφορά τα οχήματα που χρησιμοποιούνται για τη μεταφορά ζώων και τα οποία έχουν ταξινομηθεί πριν την 1η Ιανουαρίου 2002.

(7) Σύμφωνα με την αρχή της αναλογικότητας, είναι αναγκαίο και σκόπιμο για την επίτευξη του βασικού στόχου της προστασίας των ζώων κατά τη μεταφορά να θεσπιστούν κανόνες σχετικοί με τον αερισμό, όσον αφορά τα οχήματα που χρησιμοποιούνται για τη μεταφορά ζώων σε μακρές διαδρομές. Ο παρών κανονισμός περιορίζεται στα αναγκαία προκειμένου να επιτευχθούν οι στόχοι οι επιδιωκόμενοι κατά τις διατάξεις της 3ης παραγράφου του άρθρου 5 της Συνθήκης.

(8) Τόσο οι επιστημονικές αντιλήψεις σχετικά με τις επιπτώσεις της μεταφοράς στην καλή διαβίωση των ζώων όσο και οι μέθοδοι μεταφοράς ζώων που εφαρμόζονται εξακολουθούν να εξελίσσονται. Συνεπώς, προκειμένου να ληφθεί υπόψη η σχετική πρόοδος, ενδείκνυται να προβλεφθεί η δυνατότητα τροποποίησης από την Επιτροπή, με κανονιστική διαδικασία, των τεχνικών διατάξεων των περιεχομένων στο Παράρτημα του κανονισμού αριθ. 411/98

(9) Κατόπιν των ανωτέρω ο κανονισμός (ΕΚ) αριθ. 411/98 τροποποιείται ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΚ) αριθ. 411/98 αντικαθίσταται από το κείμενο που ακολουθεί:

"Άρθρο 2

Το παράρτημα του παρόντος κανονισμού τροποποιείται κατά τη διαδικασία την καθοριζόμενη στο άρθρο 17 της οδηγίας αριθ. 91/628/ΕΟΚ με συγκεκριμένο σκοπό την προσαρμογή του στην τεχνική και επιστημονική πρόοδο."

Άρθρο 2

Το κεφάλαιο 4 του παραρτήματος του κανονισμού (ΕΚ) αριθ. 411/98 αντικαθίσταται από το κείμενο του παραρτήματος του παρόντος κανονισμού.

Άρθρο 3

Ο παρών κανονισμός αρχίζει να ισχύει την 20ή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιανουαρίου 2002 όσον αφορά όλα τα οχήματα που ταξινομούνται για πρώτη φορά κατά ή μετά την εν λόγω ημερομηνία και από την 1η Ιανουαρίου 2004 για όλα τα οχήματα που έχουν για πρώτη φορά ταξινομηθεί πριν την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το κεφάλαιο 4 του παραρτήματος του κανονισμού αριθ. 411/98 αντικαθίσταται από τα ακόλουθα:

"4. ΑΕΡΙΣΜΟΣ

4.1. Κριτήρια που πρέπει να λαμβάνονται υπόψη

Το όχημα πρέπει να διαθέτει κατάλληλο σύστημα αερισμού ώστε να είναι βέβαιο ότι εξασφαλίζεται μόνιμα η καλή διαβίωση των μεταφερόμενων ζώων, λαμβανόμενων κατά κύριο λόγο υπόψη των ακόλουθων κριτηρίων:

α) η προγραμματισθείσα διαδρομή και η διάρκεια της,

β) το είδος του χρησιμοποιούμενου οχήματος (ανοικτό ή κλειστό),

γ) η εσωτερική θερμοκρασία και η εξωτερική θερμοκρασία, λόγω των ατμοσφαιρικών συνθηκών που είναι δυνατόν να απαντηθούν κατά την προγραμματισμένη διαδρομή,

δ) οι ειδικές φυσιολογικές ανάγκες των διάφορων μεταφερόμενων ειδών,

ε) οι πυκνότητες φόρτωσης και ο διαθέσιμος χώρος πάνω από τα ζώα κατά τις διατάξεις της οδηγίας αριθ. 91/628/ΕΟΚ.

4.2. Στόχοι που πρέπει να καλύπτονται από τα συστήματα αερισμού

4.2.1.Τα συστήματα αερισμού εξασφαλίζουν αποτελεσματικά την κυκλοφορία καθαρού αέρα.

4.2.2.Τα συστήματα αερισμού σε οχήματα μεταφοράς ζώων μελετώνται, κατασκευάζονται και συντηρούνται κατά τρόπο ώστε, σε οποιαδήποτε στιγμή κατά τη διάρκεια της διαδρομής, είτε το όχημα είναι σταθμευμένο είτε κινείται, να είναι ικανά να διατηρούν την εσωτερική θερμοκρασία την προσαρμοσμένη στην υγρασία μεταξύ της μέγιστης και της ελάχιστης θερμοκρασίας που ορίζονται στον κατωτέρω πίνακα.

>ΘΕΣΗ ΠIΝΑΚΑ>

4.2.3. Τα συστήματα αερισμού πρέπει να εξασφαλίζουν ομοιόμορφη κατανομή παντού, με ελάχιστη ονομαστική ικανότητα παροχής αέρα 60 m3/h/KN ωφέλιμου φορτίου.

4.2.4. Πρέπει να είναι ικανά να λειτουργούν στη μέγιστη δυναμικότητά τους ανεξάρτητα από τον κινητήρα του οχήματος επί 12 τουλάχιστον ώρες.

4.3. Μέθοδοι επαλήθευσης.

4.3.1. Τα οχήματα πρέπει να είναι εφοδιασμένα με σύστημα επιτήρησης θερμοκρασίας και υγρασίας. Οι αισθητήρες πρέπει να είναι τοποθετημένοι στα μέρη του φορτηγού οχήματος τα οποία, λόγω των σχεδιαστικών του χαρακτηριστικών, είναι περισσότερο πιθανόν να εκτίθενται στις δυσμενέστερες κλιματικές συνθήκες.

4.3.2. Τα οχήματα πρέπει να είναι εφοδιασμένα με σύστημα προειδοποίησης, προκειμένου ο οδηγός να γνωρίζει πότε η θερμοκρασία στα διαμερίσματα όπου βρίσκονται τα ζώα φθάνει το μέγιστο ή το ελάχιστο όριο.

4.3.3. Πρέπει να είναι εφοδιασμένα με μέσα καταγραφής των δεδομένων αυτών. Τα καταγραφικά μέσα πρέπει να είναι διαθέσιμα όποτε αυτό ζητηθεί από τις αρμόδιες αρχές, όπως ορίζεται στην οδηγία αριθ. 91/628/ΕΟΚ, από το χρόνο της αναχώρησης μέχρι 30 ημέρες μετά την ολοκλήρωση της διαδρομής."